R. Zajac, minister zdravotníctva SR: (2004-10-27):
V tejto chvíle ste však pán poslanec postavili priamu otázku, ja mu dám priamu odpoveď. Súkromný sektor bude oddlžený cez akciovú spoločnosť Veriteľ, to ide o 309 miliónov korún a budú to hlavne lekárnici, súkromní lekári a poskytovatelia primárnej a špecializovanej ambulantnej starostlivosti, výdajne zdravotníckych pomôcok a očné optiky. Verejný sektor - nemocnice miest, VÚC a štátne nemocnice, ich dlhy budú - a dúfam, že poslednýkrát - likvidované takým spôsobom, že sa vyrovnajú vzájomné kompenzácie a rozdiel, ktorý bude vždy v neprospech nemocníc, bude v zmysle § 585 Občianskeho zákonníka rozhodnutím vlády odpustený. To znamená, vyrovnáme štartovaciu čiaru, ale - a to treba povedať veľmi vážne -, reformné zákony sú postavené na princípe vyrovnania šancí, pán poslanec, po ktorých ste volali. A máte pravdu, preto sme, prevádzame tak mestá a obce, regióny aj my pod tvrdé rozpočtové opatrenia, pod tvrdé rozpočtové opatrenia poskytovateľov. Oni naozaj už nebudú môcť beztrestne vytvárať dlhy, ktoré potom za nich veľký biely otec štát oddlží. Tým vyrovnáme šancu. Aj. Ale ďakujem za tú geografickú poznámku, lebo je aj vo Washingtone. Takže ja si myslím osobne, že vyrovnáme. Ešte možno jednu takú poznámočku, naozaj bol by som veľmi nerád a hovorím to tu verejne, aby niekto chcel z lekárnikov robiť podvodníkov, ľudí, ktorí len vyberajú verejné zdroje, ktorí sú zapojení do indikovanej preskripcie, ktorí len falšujú svoje doklady, majú falošné recepty a vydávajú falošné lieky. Naopak, skoro všetci lekárnici naozaj poctivo odovzdávajú svoj fortieľ, naozaj pacientovi radia a teraz ich dokonca budeme zaväzovať, aby mu poradili aj v takzvanej zámene lieku za taký istý, ale od iného výrobcu, ak je pre pacienta cenovo prijateľnejší. Drvivá väčšina, prakticky štatisticky nevýznamná menšina, teda drvivá väčšina toto robí ako svoje poslanie a nie ako povolanie, túto prácu. Odovzdávajú svoj rozum a preto sme nemali žiadny problém potvrdiť, že oni sú poskytovateľmi zdravotnej starostlivosti. Iná otázka, samozrejme, je, že vždy sa nájde niekto, kto nie úplne dodržuje zákon, a my práve pre tieto prípady spresňujeme literu zákona, ale lekárnik by skoro nič nemohol robiť, ak by lekári neboli zapojení v indikovanej preskripcii, ak by oni nepísali viac ako treba, drahšie lieky ako treba, preto sme prijali tých šesť zákonov, ktoré trošku poskytovateľom lekárom neumožní až tak tlačiť na liekovú politiku. Chýba nám ešte jedna vec, a to je isté uvedomenie si aj sociálneho postavenia pacientov, a preto zaväzujeme v tomto zákone lekárov, aby povinne informovali občana, klienta, poistenca, že existuje rovnaký liek, ale pre občana výhodnejší. A je to povinnosť lekára, nie je to povinnosť iba odpovedať na otázku. Takže ja si myslím, že ak dokážeme tento zákon prijať, vyrovnáme podmienky, vyrovnáme štartovaciu čiaru, zmažeme rozdiel, máte pravdu, že v roku 1994 sme povolili právnické osoby, v 97. sme rušili, dokonca Ústavný súd musel potom predĺžiť niektoré lehoty, aby sa to vôbec dalo urobiť, aby sme vpustili do systému právnické osoby, že potom je férovejšie ich tam mať legálnym spôsobom ako ich tam mať spôsobom... (Porucha.) Toto je výborné, keď pán poslanec Hopta hovorí o bohu. Takže ja si myslím osobne, ja si myslím osobne, že tým vyrovnáme tie... (Porucha.)